## Rješenje Agencije za zaštitu tržišnog natjecanja, klasa: UP/I 430-01/2013-02/003 od 14. veljače 2013.

### NN 32/2013 (15.3.2013.), Rješenje Agencije za zaštitu tržišnog natjecanja, klasa: UP/I 430-01/2013-02/003 od 14. veljače 2013.

AGENCIJA ZA ZAŠTITU TRŽIŠNOG NATJECANJA

580

Agencija za zaštitu tržišnog natjecanja, sukladno članku 13. stavka 4. Zakona o državnim potporama (»Narodne novine«, broj 140/05 i 49/11), temeljem zahtjeva Ministarstva pomorstva, prometa i infrastrukture za odobrenje produljenja roka važenja postojećeg državnog jamstva poduzetniku HŽ Infrastruktura d.o.o., na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Vesna Patrlj, dipl. iur., Milivoj Maršić, dipl. oec. i dr. sc. Mirna Pavletić-Župić, sa 130. sjednice, održane 14. veljače 2013., donosi sljedeće

RJEŠENJE

I. Utvrđuje se da se državno jamstvo sadržano u prijedlogu Odluke Vlade Republike Hrvatske o izmjeni Odluke o davanju državnog jamstva u korist Privredne banke Zagreb d.d., za kreditno zaduženje društva HŽ Infrastruktura d.o.o., radi financiranja prioritetnih, već započetih investicija te minimalnog broja novih projekata, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama».

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 23. siječnja 2013., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u prijedlogu Odluke Vlade Republike Hrvatske o izmjeni Odluke o davanju državnog jamstva u korist Privredne banke Zagreb d.d., za kreditno zaduženje društva HŽ Infrastruktura d.o.o., radi financiranja prioritetnih, već započetih investicija te minimalnog broja novih projekata (dalje: Odluka Vlade RH o izmjeni Odluke o davanju državnog jamstva), u iznosu od 27.000.000 eura.

U privitku navedenog prijedloga priložena je sljedeća dokumentacija: prijedlog Odluke Vlade Republike Hrvatske o davanju državnog jamstva, preslika dopisa HŽ Infrastrukture d.o.o. Ministarstvu od 21. prosinca 2012., klasa: 441-01/13-01/01, urbroj: 383-12-1, preslika ponude Privredne banke Zagreb od 5. prosinca 2012., preslika Odluke Uprave HŽ Infrastrukture d.o.o. o zaključenju Dodatka II Ugovoru o dugoročnom kreditu s valutnom klauzulom broj: 5110122794 zaključenog između HŽ Infrastrukture d.o.o. i Privredne banke Zagreb d.d. od 13. prosinca 2012., broj: UI-47-20/12, preslika Odluke Nadzornog Odbora HŽ Infrastrukture d.o.o. o davanju suglasnosti na Odluku Uprave HŽ Infrastrukture d.o.o., od 21. prosinca 2012., broj: NO-11-8/12, prijedlog Dodatka II Ugovoru o dugoročnom kreditu s valutnom klauzulom koji će biti sklopljen između Privredne banke Zagreb d.d. i HŽ Infrastrukture d.o.o., broj: 5110122794, prijedlog odluke Ministarstva financija o izdavanju II. Dodatka jamstvu.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi Republike Hrvatske (dalje: Vlada RH) dužno dostaviti takav prijedlog Agenciji na odobrenje.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade RH, u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o izmjeni i dopunama Odluke o objavljivanju pravila o potpori u prometu (»Narodne novine«, broj 31/10; dalje: Odluka o potpori u prometu) koja sadrži Smjernice Zajednice o državnim potporama poduzetnicima u željezničkom prometu (SL C 184, 22.7.2008., str. 13 – 31, dalje: Smjernice Zajednice) i Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Agencija je izvršila uvid u Zakon o željeznici (»Narodne novine«, broj 123/03, 194/03, 30/04, 79/07 i 75/09) i Zakon o podjeli trgovačkog društva HŽ – Hrvatske željeznice d.o.o. (»Narodne novine«, broj 153/05 i 57/12).

3. UTVRĐIVANJE ČINJENICA

3.1. Opis poduzetnika

Poduzetnik HŽ Infrastruktura d.o.o. upisan je u registru Trgovačkog suda u Zagrebu, s matičnim brojem subjekta upisa 080590485, OIB 39901919995, sa sjedištem u Zagrebu, Mihanovićeva 12. Poduzetnik je u vlasništvu Republike Hrvatske (dalje: RH), a temeljni kapital iznosi 224.188.000,00 kuna.

Predmet poslovanja HŽ Infrastrukture d.o.o. je: upravljanje željezničkom infrastrukturom, organiziranje i reguliranje željezničkog prijevoza, održavanje i osuvremenjivanje željezničke infrastrukture, njenu zaštitu te poslove izgradnje željezničke infrastrukture, tehnički pregled vagona, manevriranje i ranžiranje željezničkim vozilima, popravak i održavanje željezničkih tračničkih i drugih vozila, javni željeznički prijevoz, željeznički prijevoz za vlastite potrebe, usluge skladištenja, davanje u najam željezničkih vozila za izgradnju i održavanje željezničke infrastrukture, ispitivanje elektroinstalacija i instalacija za zaštitu od munje, ispitivanje strojeva i uređaja s povećanim opasnostima, ispitivanja u radnom okolišu, poslovi zaštite na radu, zaštite okoliša i zaštite od požara, kupnja i prodaja robe, obavljanje trgovačkog posredovanja na domaćem i inozemnom tržištu, ostale prateće djelatnosti u prijevozu, računalne i srodne djelatnosti, iznajmljivanje vlastitih nekretnina, projektiranje, građenje i nadzor nad građenjem.

Uloga HŽ Infrastrukture d.o.o. je obavljanje funkcije upravitelja željezničke infrastrukture u Republici Hrvatskoj. Obuhvaća organiziranje i reguliranje željezničkog prijevoza, osiguravanje pristupa i korištenje željezničke infrastrukture svim željezničkim prijevoznicima koji ispunjavaju uvjete propisane Zakonom o željeznici, organizacija javnog prijevoza i prijevoza za vlastite potrebe, održavanje i osuvremenjivanje željezničke infrastrukture, njenu zaštitu, te poslove investiranja na gradnji željezničke infrastrukture.

3.2. Državno jamstvo za kredit Privredne banke Zagreb d.d. u iznosu od 27 milijuna eura

Dana 15. listopada 2009. Privredna banka Zagreb d.d. i HŽ Infrastruktura d.o.o. potpisali su Ugovor o dugoročnom kreditu s valutnom klauzulom u iznosu od 27 milijuna eura u kunskoj protuvrijednosti. Kredit je namijenjen financiranju investicija u tijeku, otplata glavnice je ugovorena u dvije jednake rate, s tim da prva rata dospijeva 30. lipnja 2011., a druga 30. rujna 2011. Obveze po kreditu se podmiruju na dan dospijeća s pripadajućom redovnom kamatom i interkalarnom kamatom u visini tromjesečnog EURIBOR uvećanog za kamatnu maržu u visini 5,60%.

Vlada RH je 30. srpnja 2009. donijela Odluku, kojom je Ministarstvo financija u ime Vlade RH izdalo državno jamstvo. Jamstvo je izdano 19. listopada 2009., riznični broj: F-027-09.

HŽ Infrastruktura d.o.o. i Privredna banka Zagreb d.d. su 20. listopada 2011. zaključili I. Dodatak Ugovora o kreditu, kojim je izmijenjen Ugovor o kreditu, na način da glavnica kredita dospijeva jednokratno 31. prosinca 2012., te je izmijenjena redovna kamata na iznos tromjesečni EURIBOR uvećan za kamatnu maržu od 4,10% godišnje, a naknada za obradu zahtjeva iznosi 0,10% jednokratno. Također, Vlada RH je 13. listopada 2011. donijela Odluku o izmjeni Odluke o davanju državnog jamstva za kreditno zaduženje HŽ Infrastrukture d.o.o. od 30. srpnja 2009., te je Ministarstvo financija izdalo I. Dodatak jamstvu, riznični broj: F-027-09, kojim je dana suglasnost za izmjenu uvjeta kredita, te jamstvo izdano 19. listopada 2009. i dalje vrijedi.

S obzirom na smanjene prihode iz državnog proračuna, te nedovoljnu naplatu potraživanja, a samim time i nemogućnost otplate kredita na dan 31. prosinca 2012., HŽ Infrastruktura d.o.o. je uputila zahtjev Privrednoj banci Zagreb d.d. za reprogramom kredita.

Privredna banka Zagreb d.d. je 5. prosinca 2012. dostavila izmijenjenu ponudu, koja se odnosi na rok povrata, a koji je potvrđen za 31. prosinca 2013. jednokratno, naknada za obradu zahtjeva iznosi 0,25% jednokratno, te se navodi dodatni instrument osiguranja, a to je da postojeće državno jamstvo, riznični broj: F-027-09, i dalje vrijedi za ugovoreni kredit od 27 milijuna eura.

Izmijenjeni uvjeti dugoročnog kredita sadržani su u prijedlogu II. Dodatka Ugovoru o dugoročnom kreditu s valutnom klauzulom.

Iz dostavljenog prijedloga Odluke Vlade RH o izmjeni Odluke o davanju državnog jamstva i iz II. Dodatka jamstvu, razvidno je da Vlada RH planira poduzetniku HŽ Infrastruktura d.o.o., izdati produljenje državnog jamstva, riznični broj: F-027-09, za kredit u iznosu od 27 milijuna eura, s pripadajućim kamatama, naknadama i troškovima, a sukladno navedenim uvjetima.

4. OCJENA DRŽAVNOG JAMSTVA

U cilju utvrđivanja je li u konkretnom slučaju riječ o državnoj potpori korisniku kredita poduzetniku HŽ Infrastruktura d.o.o. ili indirektno korisnicima željezničke infrastrukture (HŽ Putnički prijevoz d.o.o. i HŽ Cargo d.o.o.), odnosno predstavlja li državno jamstvo RH, kojim će biti pokriven kredit namijenjen za financiranje investicija u tijeku, opisan u točki 3.2. obrazloženja ovog rješenja, državnu potporu, trebaju biti kumulativno ispunjeni svi uvjeti iz članka 3. stavka 1. ZDP-a odnosno iz članka 8. Uredbe.

Riječ je o sljedećim uvjetima:

– mjera predstavlja stvarni ili potencijalni rashod, ili stvarni ili potencijalni umanjeni prihod RH, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu Zakona o državnim potporama,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje i

– mjera utječe na trgovinu između RH i Europskih zajednica.

4.1. Što se tiče toga predstavlja li državno jamstvo državnu potporu HŽ Infrastrukturi d.o.o., iz Smjernica zajednice proizlazi da je željeznička infrastruktura od najveće važnosti za razvoj željezničkog sektora, te da se Smjernice zajednice ne odnose na javna financiranja željezničke infrastrukture, nego da je dodjela državne potpore moguća ukoliko se efekti javnog financiranja infrastrukture indirektno prenose na željezničke prijevoznike.

Sukladno Zakonu o željeznici, za upravitelja infrastrukture, RH je odredila HŽ Infrastrukturu d.o.o. kojoj je povjereno organiziranje, izgradnja i održavanje infrastrukture kao djelatnost od javnog interesa.

Isto tako, prava i obveze upravljanja sustavom sigurnosti željezničke infrastrukture, u što spada financiranje investicija u tijeku, određeno je Ugovorom o upravljanju željezničkom infrastrukturom između RH, zastupane po Vladi RH i HŽ infrastrukture d.o.o., sklopljenim 12. lipnja 2008.

Javno financiranje upravitelja infrastrukture određuje se Nacionalnim programom kojeg donosi Hrvatski sabor na prijedlog Vlade RH, a izvješće o ostvarenju programa Vlada RH podnosi Hrvatskom saboru. Na temelju usvojenog nacionalnog programa, upravitelj infrastrukture, uz suglasnost resornog ministra izrađuje godišnje planove aktivnosti kao i potrebna sredstva za izvršenje tih aktivnosti koja moraju biti usklađena s Državnim proračunom RH.

Iz navedenog proizlazi da se javno financiranje HŽ Infrastrukture d.o.o. ne odnosi na državnu potporu iz ZDP-a.

4.2. Sukladno točki 25. Smjernica Zajednice sadržanih u Odluci o potpori u prometu, određeno je da financijska ulaganja u željezničku infrastrukturu ne predstavljaju državnu potporu željezničkim poduzetnicima, ukoliko je infrastruktura dostupna svim korisnicima na pravedan i nediskriminirajući način, a pristup toj infrastrukturi naplaćuje se po stopi u skladu s pravom Zajednice.

Zakon o željeznici propisuje da se željeznički sustav temelji na načelu razdvajanja željezničkog prijevoza i željezničke infrastrukture kao i da željeznička infrastruktura predstavlja javno dobro u općoj uporabi u vlasništvu RH, kojeg mogu koristiti svi zainteresirani željeznički prijevoznici pod jednakim uvjetima.

U konkretnom slučaju to znači da se ulaganje u infrastrukturu ne smatra državnom potporom u slučaju kada ne postoji organizacijska i računska povezanost HŽ Infrastrukture d.o.o. sa HŽ Putničkim prijevozom d.o.o. i HŽ Cargom d.o.o. kao i da je osigurana primjena Direktive 2001/14/EZ Europskog parlamenta i Vijeća od 26. veljače 2001. o raspodjeli kapaciteta željezničke infrastrukture i ubiranju pristojbi za uporabu željezničke infrastrukture i sigurnosnim potvrdama.

Nadalje, kako bi se izbjegla mogućnost da sredstva namijenjena za ulaganje u infrastrukturu predstavljaju indirektnu državnu potporu željezničkim prijevoznicima, Direktivom Vijeća 91/440/EEZ od 29. srpnja 1991. o razvoju željeznica Zajednice, postavljeni su institucionalni i organizacijski okviri za subjekte u željezničkoj industriji te su navedeni u točki 10. Smjernica Zajednice, a riječ je o uvjetima koji se odnose na neovisnost željezničkih poduzetnika:

a) odvajanje željezničkih poduzetnika od upravitelja infrastrukture što se tiče računa i organizacije,

b) neovisnost željezničkih poduzetnika u upravljanju,

c) upravljanje željezničkih poduzetnika po načelima koja vrijede u komercijalnim poduzetnicima,

d) financijska ravnoteža željezničkih poduzetnika prema zdravom poslovnom planu,

e) usklađenost financijskih mjera država članica s pravilima o državnim potporama.

Temeljem Zakona o podjeli trgovačkog društva HŽ – Hrvatske željeznice d.o.o., određena je podjela na četiri trgovačka društva s izuzimanjem željezničke infrastrukture kao javnog dobra u općoj uporabi u vlasništvu RH.

Odlukom Vlade RH o podjeli trgovačkog društva HŽ d.o.o. od 6. srpnja 2006., određeno je da su trgovačka društva nastala podjelom, danom upisa u sudski registar, pravni slijednici društva HŽ – Hrvatske željeznice d.o.o. u odnosu na preuzetu imovinu, prava i obveze, a društvo se briše iz sudskog registra.

Odlukom Vlade RH od 20. srpnja 2006. osnivaju se sljedeća trgovačka društva: HŽ Infrastruktura d.o.o., HŽ Putnički prijevoz d.o.o., HŽ Cargo d.o.o. i HŽ Vuča vlakova d.o.o. te se osniva krovno društvo HŽ – Holding d.o.o. koji je u vlasništvu RH i vlasnik je spomenuta četiri trgovačka društva.

Izmjenama i dopunama Zakona o podjeli društva HŽ – Hrvatske željeznice d.o.o. iz 2012. omogućeno je dijeljenje, pripajanje, spajanje te provođenje drugih statusnih promjena sukladno odredbama Zakona o trgovačkim društvima (»Narodne novine«, broj 152/11, 111/12). Na taj način HŽ – Holding d.o.o. pripojen je HŽ Infrastrukturi d.o.o., a HŽ Vuča vlakova d.o.o. prestajala je postojati i podijeljena je na HŽ Putnički prijevoz d.o.o. i HŽ Cargo d.o.o.

Prema tome, statutarne promjene iz 2006. i 2012. imaju za cilj potpuno odvajanje organizacijsko i računsko, željezničkih prijevoznika od upravitelja infrastrukture.

4.3. Također, utvrđeno je da predmetno jamstvo ne predstavlja državnu potporu kreditnom vjerovniku (Privrednoj banci Zagreb d.d.) iz nacrta II. Dodatka Ugovora o dugoročnom kreditu s valutnom klauzulom. Naime, sukladno točki 2.3.1. Odluke o objavljivanju pravila o državnim potporama u obliku jamstva bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i s vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Iz prijedloga Odluke o izmjeni Odluke o davanju državnog jamstva ne proizlazi da bi se radilo o državnoj potpori banci budući da je kamatna stopa predviđena u navedenoj Odluci i u prijedlogu II. Dodatka Ugovora o dugoročnom kreditu s valutnom klauzulom, ostala nepromijenjena, a promjena se odnosi samo na produljenje roka važenja postojećeg jamstva, kako je to opisano u točki 3.2. obrazloženja ovog rješenja.

5. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 129. sjednici, održanoj 14. veljače 2013., utvrdilo je da državno jamstvo, sadržano u prijedlogu Odluke Vlade RH o izmjeni Odluke o davanju državnog jamstva, ne predstavlja državnu potporu iz članka 3. stavka 1. ZDP-a, u odnosu na korisnika kredita poduzetnika HŽ Infrastruktura d.o.o., u odnosu na željezničke prijevoznike (HŽ Putnički prijevoz d.o.o. i HŽ Cargo d.o.o.) i u odnosu na kreditnog vjerovnika Privrednu banku Zagreb d.d., stoga je temeljem odluke Vijeća odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Ulaganje u željezničku infrastrukturu je od općeg interesa za RH. Poduzetnik HŽ Infrastruktura d.o.o. osnovan je s ciljem upravljanja, održavanja i izgradnje željezničke infrastrukture koja je otvorena svim korisnicima, potencijalnim i sadašnjim pod jednakim uvjetima.

Financijska sredstva predmetnog kredita Privredne banke Zagreb d.d. bit će utrošena isključivo na financiranje investicija u tijeku, te minimalnog broja novih projekata poduzetnika HŽ Infrastrukture d.o.o. kao upravitelja infrastrukture.

S obzirom na to da se radi o financiranju investicija u infrastrukturu, Vijeće je utvrdilo, kako je to opisano u točki 4.1. obrazloženja rješenja, da izdano jamstvo ne predstavlja državnu potporu HŽ Infrastrukturi d.o.o.

Također, kako je to opisano u točkama 4.2. i 4.3. obrazloženja ovog rješenja, Vijeće je utvrdilo da izmjena roka važenja izdanog državnog jamstva ne predstavlja indirektnu potporu postojećim željezničkim prijevoznicima, kao niti banci koja je odobrila kredit.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2013-02/003

Urbroj: 580-09-02/80-2013-002

Zagreb, 14. veljače 2013.

Predsjednica

Vijeća za zaštitu tržišnog natjecanja

mr. sc. Olgica Spevec, v. r.

Rješenje, NN 32/2013-580